作者:楊冠卿
標題:賀新郎
內容:薄暮垂虹去。正江天、殘霞冠日，亂鴻遵渚。萬頃雲濤風浩蕩，笑整羽輪飛渡。問弱水、神仙何處。翳鳳騎麟思往事，記朝元、金殿聞鐘鼓。環佩響，翠鸞舞。夢中失卻江南路。待西風、長城飲馬，朔庭張弩。目盡青天何時到，贏得兒童好語。悵未復、長陵抔土。西子五湖歸去後，泛仙舟、尚許尋盟否。風袂逐，片帆舉。